정조 3년
己亥二月二十五日午時。上御熙政堂。大臣備局堂上引見入侍時。領議政金尙喆。左議政徐命善。判敦寧具善復。判中樞府事徐命膺。行知敦寧具允鈺。行司直李重祜。行兵曹判書李徽之。刑曹判書尹東暹。吏曹判書鄭尙淳。行副司直金孝大。左參贊洪樂純。禮曹判書權噵。戶曹判書金華鎭。開城留守兪彦鎬。行都承旨洪國榮。行副司直鄭民始。漢城右尹李普行。正言柳孟養。副修撰吳大益。右承旨徐有防。假注書徐鼎修。事變假注書權中憲。記事官李信祜鄭東浚。以次進伏訖。尙喆曰。日間聖體。若何。上曰。一樣矣。尙喆曰。王大妃殿氣候。何如。上曰。一樣矣。尙喆曰。惠慶宮氣候。何如。上曰。一樣矣。尙喆曰。此祭酒宋德相所啓也。當此春窮。民憂罔涯。南漢儲置陳米夥然。附近呂利陰龍砥楊等邑。從自願分給。秋後除耗備納事。令廟堂稟處。而湍坡有水路處。亦欲願得。則同諸邑許分爲辭矣。儒賢所達。實出爲民之意。餉米體重。雖不宜續續許分。如此災年。亦難膠守常法。附近諸邑中。如或有本邑元還不足。欲受山城陳米者。趁此量宜分給。待秋準數還捧。則民得救急之惠。穀有換色之效。令道臣探問民邑物情。斟酌餉穀幾包。使之卽速狀聞後擧行。至於湍坡。若以長湍言之。則旣是松營所管。自有大興城餉。若以坡州言之。則亦係北漢所管。況有長山所儲兩邑元還。其或難繼。則令道臣往復松留及摠使。從便接濟。事勢便好。不必遠受南漢之穀。以此一體分付道臣。若有不可不以餉穀加分處。則亦令狀聞擧行。何如。上曰。依爲之。出擧條尙喆曰。祭酒宋德相所啓。以爲方今髢髮之具。最爲奢侈之大者。請令廟堂稟旨嚴禁。而旣禁髢制。則髻制及冠子。不可不用之。使玉堂禮官。博考遵倣者。定制通行。而冠子則亦依中朝花冠之制。命婦士庶妻。亦有等品爲好爲辭。而有更加商量而博考之命矣。禁髢之令。在先朝丙子。而婦女之代髢首飾者。一如宮樣之故。癸未年間。縷縷下敎。仍有復舊之命矣。今雖申禁。丙子後代髢之物。更不可用。則實無以可代之者。故臣不敢指的覆啓矣。上曰。儒賢之陳達。寔出於祛奢崇儉之意。果爲時弊之最急者。而凡事必於釐革創設之初。當隨時制宜。量其永久遵行之道而爲之。然後可以矯宿弊而有實效矣。今此髢髮之制。實無可以救弊之道。頃於儒賢之登筵。亦以此有所酬酢矣。大抵髢制之外。如有好樣變通之道。則豈不爲便幸乎。尙喆曰。花冠之制。似或無妨。而此亦製造極工。華飾繁多。則亦不下於髢價之費矣。上曰。非不知冠制之爲簡便。而末世侈風。轉相務勝。名雖花冠。而如以珠玉金貝之屬。盛加造飾。則其費之鉅。反有過於髢髮之具。此所謂以弊救弊。亦豈非可悶乎。大臣備堂。今旣登筵。各思所以矯弊之道陳達。可也。尙喆曰。花冠髻制。俱不免有弊。則都不如減損髢髮之太高者。似或爲救弊之道矣。命善曰。奢侈之弊。髢髮爲甚。儒賢之必欲先禁。儘得今日之急務也。但其矯救之方。臣亦終未思得。若如領相之言。減其高大之制。價隨以低下。則或可爲一分省費之道耶。至於冠髻等古制。臣旣未詳。有難臆對其恰好可代者矣。善復曰。此弊。實爲目今奢侈之大者。而旣禁此制。更無他制之可合者。所謂花冠等制。果如聖敎。金銀珠玉之飾。必不下於髢髮之費矣。臣意則以爲。嚴加申飭。禁其髢髮之太侈太過者。則或不無一分之效矣。命膺曰。髢髮一事。自先朝屢次講究。終未得其可代之制。以臣膚淺之見。不知所以仰對矣。允鈺曰。髻制則華飾之費。似不至髢髮花冠之比。今若用此制。則似或無妨矣。上曰。髻制苟可有一分之效。則豈不幸乎。卿旣以此陳達。須先自卿家爲始。試用此制。而此制苟可用焉。則人人倣而行之。亦何不可之有耶。重祜曰。髢髮之古今不同。實由於侈風之日滋。雖或變制。奢汰之習若不祛。則必將隨其所變。而務爲夸耀。實無好道理矣。上曰。此言。是矣。末世侈風。固非一朝一夕之故。而莫非在上者之責矣。予若躬行儉約。自上先之。如夏后之菲服。周文之卑衣。使擧世之人有可觀感而風動者。則奢靡之習。豈至此之甚乎。此實予自反處也。徽之曰。我國髢髻。與華制不同。欲爲變制。則假髻乃是三代之制。而其樣在於詩傳及家禮輯覽等書。以此依倣。以從華制儘美矣。而若懲侈而禁髢。則古有高一尺之譏。假髻之務奢亦如此。至於華冠。臣未知其制樣之如何。而若以珠翠貝玉之屬飾之。則其價將不知至於幾許。然則華冠。恐不能爲禁侈之道矣。東暹曰。婦人頭飾。如欲變制。遵依華制之外。別無他道。卽今中原婦女頭髻。猶是皇朝遺制。倣而行之。似無不可。且我國人家。亦或有行之者矣。上曰。卿見其制度乎。東暹曰。臣亦見之。而其制度。頗爲簡便矣。孝大曰。若不能一變侈風。則今雖矯革。而末流之弊。反復如前矣。尙淳曰。髢髻之弊。人皆言之。而終無可以代之者。如髻與華冠之屬。亦難保其無弊。臣意則務從節約。最爲要道矣。樂純曰。儒賢所陳。蓋出於祛侈習之意。而其中費過千金之說。乃是向來賊輩貪虐驕縱之時。實不無此等奢濫之弊。近來則朝著之間。必無如是之甚者矣。大體救弊之道。必先祛其本。然後可期永久之效矣。爲今之計。當以勵廉恥禁奢侈爲急務。先自乘輿服御之飾。下至朝廷百官之家。痛自節儉。申飭禁斷。雖是婦女資粧。如有過濫者。使臺閣之臣隨聞論罪家長。則似爲救弊之政矣。噵曰。近來髢髮。旣非華制。又爲務侈之一大弊。而先朝終不得合着制樣。乃至於弛禁矣。今若行花冠古樣。則非不好矣。而頃年奉命赴燕時。取見其制。全以金銀珠翠飾之。已極侈奢。且着花冠。則當服圓衫之屬。其費亦必夥然。恐或禁奢而反增侈風也。如欲禁髢。則當着之制。不可不廣詢而處之。第祛奢從儉。惟在於聖上導率而嚴飭。敢此仰達矣。華鎭曰。救弊之道。實無好箇道理。而如用假髻。則似不無省費之效矣。假髻之制。以木爲之。着漆則所見。亦不甚駭眼矣。上曰。古語云。宮中好高髻。四方高一尺。上行下效。自古如此。以宮中言之。首飾之費甚鉅。價過千金。故予於登極之後。痛加禁斷。昔之以髮者。今代之以木。此如假髻之制也。初頭雖或有羞澁難爲之弊。而近來則無人不爲。便成習俗。反以爲便好。至以髢髮之首飾爲不緊云。以此觀之。假髻之制。亦似無妨。而若以髻之爲非華制。今欲改之。則宮中首飾之制。宮樣也。不可用於外間。中朝花冠之制。品服也。亦不可竝用於下賤女人。此固難便之甚者。彦鎬曰。今則別無可以矯救之道。惟但禁其太甚。申明定式。好矣。國榮曰。臣亦別無他見。若不講究別般好道理。而但欲隨弊更法。則徒煩無益矣。大體事關婦女。亦非自上所可一一禁之者。且髻之大者。雖欲禁之。其於閨闥之內婦女之事。何從以詳知乎。臣意則以爲。今之入侍諸臣。皆是大臣卿宰也。其職莫非承佐下風。旁宣聖化之責也。前席旣承縷縷聖敎。苟能各於其家。痛自禁斷。其侈泰之習。大者小之。過者減之。大臣之家。仰副聖意。亟祛舊習。卿宰之家。又能撙節畏約。亦除前套。若是不已。則轉相倣效。各自勉勵。不特大臣公卿之家。以至位卑之臣。必當耳聞目擊。不致過濫。然則豈無丕變之休乎。聖意如以髢制之非華制而改之。則花冠雖有之。髻制亦當有之。固當隨品磨鍊。俾不紊亂。宜矣。恐不可輕易定式。更加博詢處之。期於永久遵行之地。好矣。又若但以髢制之侈靡爲可革。則崇儉之政。先自袞衣始。使群下觀感成俗。則侈風之革除。誠不在於髢制之有無也。更望留神焉。民始曰。都承旨所陳甚好。第當禁其太甚。除其太侈。則似好矣。彦鎬曰。髢髻變通。蓋出於禁奢之意。則奢之弊。不在於髢髻。而在於髢髻之高大矣。臣意則自朝家。申禁其高大。則其弊自止。而至於何樣首飾之合於古制。勝於髢髻者。臣未嘗講究。有不敢强所不知而爲對矣。普行曰。髢髻事。諸臣旣已悉奏。臣亦別無意見。可以仰對者矣。大抵髢髻。旣非古制。若有可以代此而易之者。則固好矣。然旣未有恰好可代者。則姑且置之。亦無所妨。而且儒賢所達。亦非以其制之不善而欲去之也。其要旨在於祛奢侈。則祛奢侈之道。誠如右參贊之所達矣。自上必欲祛奢侈。則奢侈之弊。何難頓革乎。至於閨闥之間。婦女之事。不必致察云者。果是誠大體之言。而臣意則亦有不然者。若言禁其太過而奢。則有家長在焉。豈可以婦女之故。而不思所以可禁之道乎。且在下之人。一從上意之所向。而奢風所自出。則始於宮掖戚屬及大臣卿宰之家。自上明示好惡。痛加飭勵。則惟恐奉承之不暇。豈敢有違拒之意乎。苟如是則奢侈之風。自當一朝而改革矣。上曰。近來奢侈之習。便成痼弊。非特髢髮一事而已。衣服飮食之奢靡。車馬第宅之華麗。漸益侈大。轉相倣效。一人衣錦。則百人隨之。一家崇牖。則百家慕之。浸染成俗。莫可收拾。其間或有食糲衣布。車弊馬羸者。則衆笑而群咻之。反以爲羞恥事。然則人心之汚下。世道之日卑。安得不至於此乎。上之人。旣不能躬先導率。下之人。又不能陳力矯救。非但不得導率而矯救。又從以推波助瀾。可勝寒心。朝廷縉紳之士。皆能讀書慕古。識解廉恥。而猶不能交救變移。況閭巷閨門之內。婦人女子。其可責之以尙儉祛奢乎。奢風之日靡。侈俗之漸盛。莫非予一人之故。責躬之敎。間發於綸音。而感化無效。徒歸不誠之科。慨然之意。或及於辭敎。而丕變難期。終爲應文之具。每一循省。只覺靦然而已。今日諸臣。適皆登筵。予又因端敷告。自今以後。上下共勉。互相告戒。各先自其家始。父勉其子。舅告其婦。以錦玉爲可羞。以廉恥爲可貴。日以漬之。歲以磨之。則旣往之弊。漸可以矯矣。方來之習。將可以化矣。似此不已。俾有實效。朝廷之上。閭巷之間。儉德是尙。淳風日挽。則此非但卿等之一家化之。予亦於自省之暇。必多有觀感而益勉者。此豈非家國之幸乎。或者曰。今日矯救之策。不可以徒諭而化。亦不可以徒言而感之。必也重其禁而嚴其法。犯者不饒。違者必繩。則庶可爲一分矯俗之道矣。此言亦出於慨世之意。而雖使臺諫廉探。巫女監視。此不過末世塗抹之政也。予則以爲不然。凡事欲救其未。必先探其本。欲張其目。必先擧其綱。以禮樂刑政言之。禮樂。本也綱也刑政。末也目也。不可捨禮樂而徒尙刑政。設禁立法。非無舊制。而旣無實效。則以今日習俗。固難望一朝之變革。雖日加鞭扑而禁之。亦何益之有哉。予亦思之熟矣。故俄者下敎。蓋以此也。卿等各自勉飭。無負予諄諄之意。則雖於期月之內。自有丕變之效矣。使儒賢還朝之後。得見澆俗之少變。侈習之稍革。則不特幸其言之不歸空言。亦必感卿等協贊之效矣。豈不美哉。尙喆曰。聖敎。誠至當矣。以此意書下綸音。似好矣。國榮曰。朝令。不必續續頒下。況絲綸體重。尤不宜輕易宣示者。旣不得好法制。一變髢制。而但於大小之間。欲爲申飭。則此乃禁奢侈意也。此則前後綸音。不啻勤摯也。已前之徒歸言敎。不無屑屑之嘆。何必以絲綸書下耶。諸臣旣承下敎。似當各自愓念。期有仰副之效矣。來後若無丕變之事。則及此時。更爲飭勵之。似未晩矣。上曰。卿等旣已親聞。苟能各自體念。轉相告勉。則自可有實效。又何必徒事於言語之末耶。如是下敎之後。若又沁沁泄泄。不以爲意。則雖日下綸音。何益之有。尙喆命善曰。承此下敎之後。爲殿下臣子者。孰敢不承奉。對揚其萬一乎。謹當自臣等始。罷對歸家。今日之內。卽當行減髢之道矣。尙喆曰。此守禦使徐命膺狀啓也。枚擧留營別將牒報。以爲廣州東三面所受還穀五千石。連因停捧之故。縮之又縮。只餘七百餘石。排巡計數。將至於絶巡之境。元軍餉留庫中。限五千石。移劃留營。使之繼巡分給事。令廟堂稟處。南漢城堞。公廨頹圮處。極其夥然。而以物力之未及猝辦。尙不得修補。五千石。今年耗五百石。盡數劃付於本州府尹。山城頹圮處。以灰石改造。至於暗門軍舖諸公廨等處。亦令修改事。竝令廟堂商確。稟處矣。東三面民人。每年所受之還穀。果爲五千石。而卽今所餘。不過七百石。則今此加分之請。勢不可已。依請許施。待秋使之還捧於元餉庫。而至於五千石今秋所出之耗米。請作城廨修築之用。聞其事勢。有難防塞。何以爲之乎。上曰。左相之意。何如。命善曰。南漢分糶。每患不足。年年加請。便成近例。今若劃給。使之均排。則雖不更請加分。種糧庶無艱乏患。以此以彼。俱甚便宜。而城堞公廨之修補。則事勢誠不可少緩。以今年耗條。許付廣州。俾趁潦雨前完役。似好矣。上曰。依爲之。出擧條上曰。南城之頹圮。至於數千餘牒之多。而前守禦使。視若尋常。不思所以修築。予所專畀之意。果安在哉。城壞而不築。財散而不收。凡係守廳之事。無可收拾。豈不可駭乎。所以用洪樂性而付之此任者。謂其不負予委畀之意。而能盡其職矣。不但專無修擧。時守禦使之疏旣出於迫不得已之計。而至請革罷本廳。則在樂性道理。宜訟愆縮伏之不暇。而顧何敢陳疏自明。有若對擧者然耶。又其疏中。命膺明核等說。尤極駭然矣。予非私於徐命膺。而有所扶抑也。樂性之事。揆以國綱。誠爲未妥矣。若有嚴畏之心。則焉敢專事抛棄。無一善狀乎。國榮曰。錢簿之枵然。是乃流來之積逋。而非獨渠之罪也。但無所修擧之責。則果難自免矣。上曰。此則然矣。而所謂預買。亦何至於七年條之多乎。此尤見其無據之一端也。近來朝廷無人。每罷削。輒旋敍。故人不畏懼。而鮮有當官盡職者。今日國綱。有乎否乎。尙喆曰。樂性雖蒙旋敍。而其所被之譴。亦不輕矣。上曰。山城之不爲修築。果何故云耶。命膺曰。昨年秋間。頉報備局而纔經大閱。故無物力而不能築云矣。上曰。此亦不然。摠戎廳亦經大閱。則何獨守廳然乎。債積而不捧。有弊而不祛。苟有法也。雖不遠配。卽其地竄之。使山城之民知朝廷之好惡黜陟。則烏可已也。而予不無原情之太過者。是以國事日非矣。卿等須各淬礪勉飭也。尙喆曰。此守禦使徐命膺狀啓也。本廳屬楊州。子侄軍稱號。泝考謄錄。則吹大旗手。與他軍卒有異。子侄仍錄保案。元軍有頉。則次次陞實矣。今若先罷子侄軍標下軍。或有闕額。則楊州官。決無充定之理。所謂子侄軍。只存一百名。減其三十三名。只稱待年。而子侄稱號。一切嚴禁。京標下軍保。一依刊冊數爻。冒增保人九十五名。一竝革罷。至於別破陣刊冊所在四名。乃是南漢局別破陣。而當初出鎭前。京中別破陣五百名。皆以京中人募屬。故刊冊不及京中別破陣名額。而還鎭後五百名。不能盡充其數。減爲二百五十名。京內居生之別破陣。多有移居楊州。楊州官不知本末。徒憑帳籍。疑其比簡冊。有所增加。此係刊冊外事。今姑置之何如爲辭矣。子侄軍不正名色。改稱以待年軍。而所減者爲三十三名。標下軍保人。刊冊數外九十五名。亦爲革罷。至於別破陣。當初五百名。今減二百五十名云。而取考他軍門別破陣之數。則或爲一百名。多或爲二百名。則守禦廳之減。猶過二百。事極怪駭。況非京別破。而以楊州入籍者。稱爲鄕別破者。尤是他軍門之所未有。所謂鄕別破。分付守禦使。更爲釐正。有不可已矣。上曰。守禦使之意。何如。命膺曰。臣於閤外。亦聞領相之言。而有所酬酢矣。當初狀啓時。臣亦非不欲以釐正仰請。而臣之區區愚見。守禦廳早晩。必大釐正。然後。方成軍制。今此小小節目間事。不必徑先罷補。以取煩屑之嫌。狀啓中所謂今姑置之云者。敢寓微意矣。大抵軍兵。募之甚難。而散之極易。臣竊見本廳標下軍。盡是精兵。蓋自其幼時。慣習搴旗吹打之法。今雖雜之訓御兩營。亦不下焉。故昨年親臨大閱時。本廳吹打。至登於御前吹打。則其常時鍊習之精。可推知也。本廳今雖革罷。此等之類。正當合屬他軍門。今若一朝以已鍊之兵作爲楊州之收布軍。則豈不可惜之甚乎。上曰。別破陳用之於何處乎。命膺曰。每十名。輪回入直於新營矣。上曰。依爲之。出擧條尙喆曰。此副司直李柱國大關嶺巡審別單也。以爲嶺勢。內夷外險。東自丘山驛至嶺上爲二十里。而巉巖屈折。間有人不得竝行處。如有數百之卒。可禦數萬之衆。宜於嶺上設關。而就其內地之稍有平衍之處。建倉數十間。移粟四五千石。以本府鄕人將校中另擇。依宣川東林中軍例。自該府望報監營。轉移兵曹。以別將啓下後。例兼本府中軍。使之住留嶺上。句管本倉糶糴。束伍二哨。以嶺底附近里換定專屬中軍。每年還耗。除出數百石。以爲別將朔料及諸般支放之資。築城處。自關門至南峯爲二百二十把。至北峯爲一百七十把。此則不必高築。雖一丈土築。足以禦賊。募民一節。不可不念。而嶺上二里許。有齋公洞。數月耕陳廢之地。今若免稅。許民耕作。則可爲募民之一助事也。事係關防。旣經武將巡審。以其別單所論。勢將次第設施。爲先建置倉舍。移粟幾千石。爲嶺西民糶糴運輸之便。因此募聚民戶。漸闢其陳廢之地。然後庶爲防守嶺隘之道。而若其主管之責。雖有地方官。以本府中軍。兼以啓下別將之號。留駐嶺底。句檢糶糴之事。依所請許施。至於倉舍之創建。還穀之移置。分付道臣。令本府使之待秋擧行。而設置凡百之自本道自斷區劃者外。有不可不陳請朝家者。大則狀聞。小則報備局。得以成就完了。而築城設關等事。勢當從後經紀。以此分付道臣。創設事例。節目先爲成出。往復廟堂。以爲消詳稟處後知委之地。何如。上曰。依爲之。出擧條尙喆曰。此洪忠監司李命植狀啓也。以爲道內還軍餉。應留各穀中。限折半特許加分。則計其穀物之多寡。或三分一。或三分二。量宜分排。準通一道折半之數爲請矣。各邑還穀多少之不均。誠如道臣狀論。而因此通一道。竝許折半。論以分數。終恐太過。設賑邑特敎。已處分外。其餘之次稍實邑中。穀小邑。許以折半。穀多邑。許以三分一。以此所許之元數。令道臣參量分排於民穀多寡之間。毋過許分定數之內。則穀可無濫費之慮。民可蒙均被之惠。以此分付擧行。何如。上曰。依爲之。出擧條尙喆曰。此開城留守兪彦鎬狀啓也。備陳種糧不足之狀。仍請大興山城軍餉應留各穀中。限三分一加分事。令廟堂稟旨分付矣。所請精約。不當減數。依此擧行之意。分付。何如。上曰。依爲之。出擧條尙喆曰。此慶尙監司李在簡狀啓也。以爲金海府使李喆運。仁同前府使權綸等。該邑俱以設賑之邑。民情雖甚遑汲。而新還餉未捧之數。比他夥然。請令廟堂稟處矣。金海以尤甚邑。今方設賑。雖與常年有異。莫重軍餉之未捧。比他衙門各穀所捧。尤極夥然。不勤擧行。難免其罪。而此時民事。有不可不念。待畢賑。拿問處之。居二仁同前府使權綸。非但未捧分數。不至如金海之太甚。所未捧者。亦有異於軍餉。此則施以決杖之律。恐似得宜矣。上曰。依爲之。出擧條尙喆曰。全羅兵使金海柱査實啓本中。兒童哨事及守禦廳子侄軍等不正名色。他道一體釐革事。有竝令廟堂稟處之命矣。守禦廳子侄軍名色。因該廳狀聞。今方覆奏。而全羅兵營所管兩鎭兒童哨釐正。旣有特敎矣。年未滿者。皆令査實頉下後。改其名稱。以壯實者充其代之意。嚴飭該營。俾無如前襲謬。日後生事之弊。他道如有此等不正之名色。則釐革後狀聞之意。一體申飭于諸道帥臣處。何如。上曰。依爲之。出擧條上曰。登極以後。各陵木根摘奸。不過再次。而昨年則木根執頉。雖爲夥然。猶屬令前。以三令五申之意。申飭矣。今番摘奸。又多執頉。或至有五十株處。雖欲盡罪。不可勝數。亦涉殘忍。予意則自今以後。別爲定式。偸斫手犯者。則當依大明律用之。而陵官論罪之法。亦以新舊木根大小中松之多寡。分別差等。定其律名及罪名。幾株以上定配。幾株以上削職。幾株以上罷職。幾株以上退仕。而退仕之法。亦以木根之新舊多寡。定其退仕多少之數。則在法無低昂之患。而在私亦不失爲參恕之道矣。且每於執頉。無論新舊多寡。輒加汰罷。則新差之官。亦未必盡愈於已汰之官。以此觀之。毋寧存今之陵官。而以木根之數。定退仕之限。則庶可爲飭勵之道矣。禮官就議大臣。自今以後。定爲節目。頒示各陵陵官。以爲遵行之地。好矣。且陵官。若能執捉偸斫之人。而報于禮曹。則當該陵官。自當勿論。亦以此意。當入於節目中矣。尙喆曰。聖敎。誠至當矣。大明律則雖一株以上。亦皆有罪。苟如此則必無免罪之陵官矣。命善曰。聖敎誠然。卽令禮曹定其節目。而使之遵行。則甚好矣。上曰。禮堂旣聞下敎。卽以此意。就議大臣。定其節目。可也。命書傳敎曰。法綱密則奸僞日滋。雖以陵寢木根事言之。偸斫人之流配。雖在大明律。而陵官陵僕之律。元無著見者。或以一時特敎被罪云。又見禁府所在謄錄之考出者。一株以上。皆有律名。不言大中小之別。且陵官不能典守之罪。與偸斫大異。則無論輕重。見輒刊汰。亦涉殘忍。是以御極以後。不得續續摘奸者。亦以法重之致。有難一一抵罪。而然俄已下敎於該堂及吏禮判矣。此後偸斫人。一依大明律施行。而至於陵官。區別其大小。差等其株數。定其律名及罪名。就議大臣以聞。使法則伸而令亦行焉。亦令爲陵官者懲畏淬礪之地事。分付。上曰。昨年諸道穡事告歉。而嶺南及畿湖尤甚。每一念至。玉食靡甘。日前雖有加分之命。亦難保實惠之下究。而當窮春。凡所救濟之道。靡不用極。至於加分。亦不過循例之事。而宜有別般軫恤之道矣。予意則今秋捧糴時。除耗受捧。庶可爲萬一之補矣。卿等以爲。何如。尙喆曰。諸道民事。實爲哀痛。自朝家前後恤民之政。非止一再。日前加分。又出特敎。庶可爲救荒之一端。而今此下敎。實爲欽仰矣。若於捧糴時。除耗則其爲實惠。當復如何。命善曰。此實爲實政之大者矣。華鎭曰。若於捧糴時。下此除耗之命。則當爲實效。亦不必預爲下敎矣。國榮曰。雖是秋後之事。聖意旣在於奠民居。則見今春窮民産罄竭之時。聞此德音。流散者庶有一分安集之望。及今傳敎。恐無妨矣。上曰。除耗旣是秋後之事。似不必預爲下敎。而目今諸道麥登尙遠。浮黃滿路。前頭流離。勢所必至。今若以除耗之意。預爲下敎。則庶或爲慰民心。奠民居之一端也。欲爲下敎者。良以此也。尙喆曰。聖敎。誠爲至當矣。今若下敎。當爲實惠之大者矣。上曰。江華喬桐等地。統禦營設置便否摘奸事。曾有下敎。而連因多故。未果矣。今聞中旬旣畢。別無他事。訓將再明發往。審察以來。則似好矣。上曰。使名。以何爲之則好耶。尙喆曰。以巡審使賜名。則似好矣。上曰。日前臺諫所論林鼎遠事。何如耶。尙喆曰。本事。姑未詳知。而臺臣必有所聞。而然林鼎遠。不可不一問矣。上曰。此則不然。雖不一問。有不難知之事矣。上曰。戶判進前。華鎭進伏。上曰。倭館修補。何年爲之乎。華鎭曰。甲午年爲之矣。上曰。以臺臣所論觀之。則有若林鼎遠爲萊伯時。身當修補而然者。然殊可怪矣。華鎭曰。修補時材瓦。本自我國給之。而至於匠手。則渠輩自辦矣。上曰。今聞戶判之言。修理旣在於甲午年。而林鼎遠又不當修理時。則臺言似歸於爽實矣。臺臣若聞今日筵敎。則自當停啓。苟有實事。則雖避嫌。似不可無矣。命善曰。聖敎然矣。上曰。日前呵導傳敎。卿等見之乎。尙喆曰。以呵導事。屢命博考。而玉堂之所考。終欠別白矣。日前下敎。實爲至當。依此爲之。則似好矣。上曰。左相收議中。今日備堂。古之樞密云者。誠有見矣。二品以上。雖無實職。皆有前引備堂。則勿論曾時任。亦當有前引矣。尙喆曰。此果好矣。而張傘一節。亦依此爲之。有引則有傘。無引則無傘。似宜矣。上曰。張傘之法。亦依前引之有無而爲之云者。卿言。好矣。上曰。今因呵導事。亦有一體定制者。我朝官方。雖曰貴文賤武。文武之中。亦當視其官秩之高下。當避則避。當拜則拜。可也。而今則不然。雖文之末官。欲與武之崇品相抗。至於防禦以上。路逢騎郞而回避。所以明等威辨儀章之意。果安在哉。是以文武之官。或因此事。每多紛競之弊。亦不可不定制釐革矣。尙喆曰。聖敎。誠至當矣。武臣避馬之法。亦當有定制。而今則不然。每有紛拏之弊。亦當定式矣。命書傳敎曰。朝廷之等威儀章。在爵位之分。而不在於文武之殊焉。我朝立法。雖曰貴文賤武。至於等威儀章。固不可以賤而壓於貴也審矣。玆事。每欲著爲定制。以息紛競之弊。迄未果爾。近日適以朝臣呵辱事。有收議之擧。及今同爲定制。豈非實政中一事歟。且考宋時故事。崇文抑武。與本朝恰似。而若其遇於塗而避。會於朝而見也。武因遜文。文或讓武。惟視官之高卑。職之淸否。而等威儀章。隨而定制。未嘗雜遝紊亂。如近者矣。又在國朝。有內外官相見及避馬之法。亦甚詳備。而今也不然。中外東西之班。以武爲名。則無論爵位之如何。或拜或避。於不當拜不必避之文臣。以文爲官。則雖以郞署之微。而欲抗武臣之公卿大夫。甚非所以明等威辨儀章之義。其令有司。博考古今典禮。就議大臣。定制以聞。上曰。向者庶類疏請序齒。故今國子長。詢其可否而回啓矣。以其諸生不肯許之有所防啓。而此事終涉難處矣。庶類之遠塗裹足。尙今逼留。旣甚可矜。且其所願。不過以年齒序坐。則此與官秩之濫通有異。雖或許之。似無關係之大者。卿等之意以爲。如何。尙喆曰。自聖上御極以後。屢下懇惻之敎。嚴飭銓曹。方行疏通之政矣。啓下節目。至有申飭外方之令矣。此自有酌量已定之制。則今於序齒之行不行。有何損益之可論乎。命善曰。前後聖敎。每軫疏通之政。內而官職之制。外而校院之任。參量酌定。俾有實效。今於序齒一事。獨爲靳持。則有非仰體聖意之道。許多庶儒。似不無抑鬱之心。臣意則許之無妨矣。命膺曰。太學之事。朝廷之事。事件各異。此等處。付諸太學。恐好矣。上曰。事無大小。皆朝廷之所當知。況此事。於庶流輩。關係甚大。序齒與不序齒之間。其爲人與不爲人。判矣。豈可曰非朝廷之所當知。而不思所以區處之道乎。凡有所見者。各自陳之。商確可否。務歸至當。可也。命膺曰。序齒一事。已經先儒之講定。臣曾聞先正臣文成公李珥。石潭書院講會諸生。亦竝序齒。而庶孽皆南行坐。此必有所考据者。太學之事。恐當從先正之論矣。允鈺曰。彼亦人也。齒於人類。則無妨矣。重祜曰。殿下在君師之位。何必使太學決之。自上處分。亦甚好矣。徽之曰。古者王公元子之尊且貴。入學則皆序齒。今者雖爲序齒。恐無不可。東暹曰。國俗自古已然。今何以猝變乎。尙淳曰。旣自先朝。使之序齒。仍以許之。似無妨矣。孝大曰。事關太學。非臣所敢議者也。樂純曰。序齒一事。旣已委之於太學。則多士所爲。有難勒而行之。而臣於庶儒事。常有憂閔者。朝家旣許其出身後典籍三曹牧府使。則至於學官。不許其接跡。待之以校生之下。豈不稱冤乎。臣意則齋任之下。校生之上。別出一名色。使之相通出入。似好矣。噵曰。序齒。卽學官之事。宜付之章甫。而外邑齋任及鄕任一窠。使之差給。似好矣。彦鎬曰。不許序齒。已成流來之法例。而今若猝然許之。則紛紜之弊。將不可勝言。臣意則一付之館學公議。似好矣。國榮曰。臣亦別無異見。而大體則自朝家。參古聖王學校之法。量今庶儒陳籲之意。定其取捨。決其當否。好矣。民始曰。古者太學。元子衆子與凡民俊秀。同齒太學。則今此庶流之序齒。豈有不可乎。普行曰。嫡庶之序齒。以大體言之。則其在事理。似或無妨。而其以世子齒學之說。引爲訂據者。其言亦是矣。然世子齒學。蓋以人無生而貴者。故欲示之長幼之序也。其實。乃一時尊年之事。而非所以恒久常行者。則與今庶儒之欲序齒。意義不同。且古者。自天子之元子。以至凡民之俊秀。皆得入學。而今則專以名分爲重。則習俗已久。有難猝然變革矣。若倣世子齒學之義。欲許庶嫡同齒。則商賈賤流之子。亦皆可許乎。決是行不得之事也。且庶儒之憑藉爲言者。以有先朝處分之故。然先朝處分。特不過出於一時之下敎。而初非著爲百世不易之定制。則到今渠輩。何敢藉重。而生此踰越非分之望乎。太學之不許。公議之所在也。臣意。莫如仍而置之之爲上也。上曰。承旨三司。亦各陳之。有防曰。臣無別見。鄭民始之言。極好矣。大益曰。使儒生自爲之。好矣。孟養曰。庶孽之徒。其類不億。誠有深憂。不可不自朝家有區處之道矣。上曰。翰注亦陳之。鼎修曰。自朝家處決。似好矣。信祜曰。臣意以謂。序齒不可許之矣。東浚曰。委諸太學。出場無期。徒致紛拏。自朝家處之。似好矣。上曰。此非一時輕斷者。更加商量。徐當處之。而卿等亦勿放過。細入思量。勿使彼輩抱冤也。上曰。予以命召密符事。每欲下敎矣。大抵命召密符。皆有御押。比諸巡監軍等牌。所重尤別。而巡監軍牌則雖卿等。遇於道而避之。至於命召密符。初無回避之事云。此豈不逕庭乎。且旣佩命召及密符。則路遇高官。亦不當避馬。而此亦不然云。亦當有一番釐革之道矣。尙喆曰。聖敎誠然矣。命召密符。比諸巡監軍牌。果有所重。而獨避巡監軍牌。不避於命召密符者。果甚逕庭矣。善復曰。古則果有定制。雖以挽近言之。佩密符者。以有御押之致。雖將幕之間。遇塗不避。古例然矣。近來不爲矣。樂純曰。防禦使密符。見監兵使。亦當如此也。亦廢却矣。且防禦使之受佩密符。事體誠屑越矣。上曰。大抵防禦使之有密符。亦涉不當矣。昔在光廟朝。特給命召於申叔舟者。實出於寵遇之意。而因成規例。今則如防禦之秩卑者。渾同受佩矣。尙喆曰。防禦使之佩密符。誠甚不可。臣意則依他守令例。自監營只給兵符。似好矣。國榮曰。大抵凡事。爛加商量。參古酌今。萬全不易。可也。今日許多事件。更宜斟量處之。好矣。徽之曰。因臺臣所懷。闕中出入雇軍爲名者及進排衙門軍士。給章牌其人炬軍。成冊考驗事。仰請。令兵曹從長稟處事。命下矣。闕內各處雇軍。則於每當成給紙標。進排衙門軍士。則呈擧案於兵曹。而更加申飭。至於其人炬軍。則初不成冊者。蓋緣忽急之致。而臺臣所啓旣如此。闕中出入之軍。不可不詳審。令工曹修成冊。呈兵曹後。使守門將。考見戶牌後。許入。何如。上曰。徒涉無實。本事置之。可也。出擧條噵曰。大報壇享事。勿論親行攝行。誓戒隷儀。皆於北苑爲之。處所。令該曹稟旨定式事。命下矣。來頭誓戒隷儀。以何處爲定乎。敢稟。上曰。親享誓戒。以春塘臺爲之。隷儀及攝行誓戒。以拱北門內爲之。可也。噵曰。此後望拜禮。亦以春塘臺定式擧行乎。上曰。依爲之。噵曰。皇壇行禮時。路由明禮門事。有先朝受敎矣。今番親祭時。出還宮。以仁政門明禮門磨鍊乎。敢稟。上曰。當下敎矣。出擧條上曰。臺臣進前。孟養進伏曰。請大靜縣爲奴罪人金壽賢。更令王府設鞫嚴問。依律處斷。措辭見上上曰。不允。孟養曰。請爲奴罪人河翼龍金重得。亟命王府設鞫得情。快正王法。措辭見上上曰。不允。孟養曰。請海南縣定配罪人李弘濟。亟令王府設鞫嚴問。措辭見上上曰。不允。孟養曰。請海南縣竄配罪人金載順。亟令王府設鞫嚴問。措辭見上上曰。不允。孟養曰。請遠竄罪人聖中。放逐罪人有臣宗甲義駿等。竝令王府設鞫嚴問。期於得情。快正王法。措辭見上上曰。不允。孟養曰。請還寢福氷酌處之命。依律處斷。措辭見上上曰。不允。孟養曰。請海美縣定配罪人申光福。更令王府。嚴鞫得情。措辭見上上曰。不允。孟養曰。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。快正王法。措辭見上上曰。不允。孟養曰。請定配罪人具翼遠。亟寢酌處之命。仍令王府嚴鞫得情。快施當律。措辭見上上曰。不允。孟養曰。減死安置罪人大燮。亟寢酌處之命。仍令王府設鞫得情。快正王法。措辭見上上曰。不允。孟養曰。請減死罪人弼海。亟寢酌處之命。仍令王府設鞫得情。快正王法。措辭見上上曰。不允。孟養曰。請遠竄罪人安兼濟李宅鎭。亟命王府。竝加嚴鞫。期於得情。依律處斷。措辭見上上曰。不允。孟養曰。請恒善支屬。亟命散配。日謙兄弟。竝投絶島。以嚴隄防。措辭見上上曰。不允。孟養曰。請荐棘罪人瑩中。亟令王府設鞫嚴問。快施當律。措辭見上上曰。不允。孟養曰。請亟收放逐罪人鄭遠達。珍島郡定配罪人閔百奮放釋之命。措辭見上上曰。不允。孟養曰。請固城縣投畀罪人李鎭常。巨濟府絶島安置罪人朴宗集。亟令王府拿鞫得情。施以當律。措辭見上上曰。不允。孟養曰。請河東府減死定配罪人昌鼎。依律處斷。措辭見上上曰。不允。孟養曰。請濟州牧減死定配罪人範聖。依律處斷。措辭見上上曰。不允。孟養曰。請物故罪人德泰支屬之應坐者。一竝詳査。絶島散配。措辭見上上曰。不允。孟養曰。請漆原縣定配罪人志遜。更令王府設鞫嚴問。期於得情。措辭見上上曰。不允。孟養曰。請減死定配罪人德秀。亟令王府。更加嚴鞫。快正王法。措辭見上上曰。不允。孟養曰。請削出罪人鄭履煥。絶島安置。措辭見上上曰。不允。孟養曰。請淸川君金鍾正。亟命刊去爵秩。姑先放逐田里。措辭見上上曰。不允。孟養曰。請平海郡殺獄罪人黃師憲。亟收減死之命。更加嚴訊。期於得情。以重償命之典。措辭見上上曰。不允。命退。諸臣以次退出。